Dolná Strehová

Dolná Strehová je obec na Slovensku v okrese Veľký Krtíš.

 Kultúra a zaujímavosti 
 Pamiatky 
 Kaštieľ Madáchovcov, dnes múzeum Imre Madácha, jednopodlažná trojtraktová barokovo-klasicistická stavba na pôdoryse písmena U z druhej polovice 18. storočia. Kaštieľ bol klasicisticky upravovaný v rokoch 1809-1811. Vo vlastníctve potomkov Imre Madácha bol kaštieľ až do roku 1938. Neskôr tu sídlil poštový úrad a základná škola. Od 60. rokov je objekt sídlom múzea, ktoré patrí pod Múzeum kultúry Maďarov na Slovensku. Kaštieľ prešiel v rokoch 2010-2013 kompletnou obnovou. Nárožia sú ukončené štvorcovými vežami ukončenými zvonovitými helmicami. Hlavnej fasáde dominuje rizalit so schodiskom, ktorý je dekorovaný štukovou výzdobou a rodovým erbom v tympanóne. Okná so šambránami sú ukončené trojuholníkovými frontónmi s tympanónmi. 

 Evanjelický kostol, jednoloďová neskororenesančná stavba so segmentovým ukončením presbytéria a predstavanou vežou, z roku 1652. Kostol prešiel klasicistickou prestavbou v roku 1819, obnovený bol v roku 1924, keď bola pristavaná veža. Interiér je zaklenutý valenou klenbou s lunetami, v presbytériu je pruská klenba. Nachádza sa tu monumentálny neskororenesančný oltár z roku 1654 so siedmimi panelmi s biblickými motívmi (Narodenie Pána, štyria evanjelisti, Posledná večera). Kazateľnica je už baroková z konca 17. storočia. Krstiteľnica je kamenná z 18. storočia. Organ značky Rieger je z roku 1957. Ďalej sa tu nachádzajú patronátne lavice a barokové epitafy, maľovaný Zuzany Darvašovej z roku 1637 a kamenný I. Dobayho z roku 1726. Fasáda kostola je členená polkruhovo ukončenými oknami so šambránami. Veža je eklektická, členená lizénovými rámami s oblúčkovým vlysom a pilastrami. Ukončená je korunnou rímsou s terčíkom s hodinami a barokovou helmicou s laternou.

 Rímskokatolícky kostol Nanebovzatia Panny Márie, jednoloďová ranoklasicistická stavba so segmentovým ukončením presbytéria a vežou tvoriacou súčasť jej hmoty, z polovice 18. storočia. V roku 1903 bol historizujúco upravený. Interiér je zaklenutý hrebienkovými klenbami. Nachádza sa tu neskorobarokový oltár s obrazom Nanebovzatia Panny Márie a sochami sv. Jána Krstiteľa a evanjelistov. Fasáda kostola je členená oknami s lomeným oblúkom a lizénami. Veža je členená lizénovými rámami a pilastrami, ukončená je korunnou rímsou s trojuholníkovými štítmi a ihlancovou helmicou.

 Hrobka s pomníkom spisovateľa Imre Madácha, stéla s reliéfom spisovateľa a alegorickou sochou od bratislavského sochára Alojza Rigeleho z roku 1934. Nachádza sa v parku pri kaštieli.

 Osobnosti obce 
náhľad|upright|Imre Madách
 Rodáci  
 Pavol Severini (* 1675 – † 1749), evanjelický farár a náboženský spisovateľ
 Ján Severini (* 1716 – † 1789), učiteľ, autor prác z dejín Uhorska, autor prvej zoologickej učebnice v Uhorsku
 Ján Madáč († 1768), právnik, statkár a veršovník
 Imre Madách (* 1823 – † 1864), významný maďarský spisovateľ
 Vladimír Plintovič (* 1922 – † 2010), lekár-gynekológ

 Pôsobili tu 
 Štefan Pilárik (* 1615 – † 1693), evanjelický farár, básnik, prekladateľ a autor autobiografických diel
 Eduard Kojnok (* 1933 – † 2011), rímskokatolícky kňaz, emeritný biskup rožňavskej diecézy

 Referencie 

 Pozri aj 
 Zoznam kultúrnych pamiatok v obci Dolná Strehová

 Iné projekty 

 Externé odkazy 

 Najkrajší kraj- turistické atrakcie v obci
 Kaštieľ Imre Madácha- info o múzeu na stránkach SNM


Kategória:Obce okresu Veľký Krtíš